Cu prilejul Zilei Constituţiei, sărbătorită în ziua de 8 decembrie, Curtea Constituțională, în colaborare cu Academia Română - Institutul de Cercetări Juridice “Academician Andrei Rădulescu” și Centrul de Drept Constituţional şi Instituţii Publice a organizat, în Sala Drepturilor Omului, Palatul Parlamentului,  Simpozionul național “Tradiții, prezent și perspective ale constituționalismului românesc” dedicat, în acest an, împlinirii a 25 de ani de la adoptarea Constituției din 8 decembrie 1991.

Evenimentul s-a bucurat de prezenţa domnului Klaus Werner IOHANNIS, Președintele României, a unor înalţi reprezentanți ai autorităților publice, personalități ale vieții științifice și culturale românești, precum şi de cea a judecătorilor, foştilor judecători și membri ai  Curții Constituționale.

Festivitatea a fost deschisă de domnul Valer DORNEANU, președintele Curții Constituționale a României, urmând apoi alocuţiunea domnului Klaus Werner IOHANNIS, Președintele României, prin care a subliniat importanţa Actului fundamental într-un stat de drept şi, în  special, în contextul societăţii româneşti contemporane.

În continuare au fost expuse lucrări de către  domnul Valer DORNEANU, Președintele Curții Constituționale a României, domnul Ioan MURARU,fost preşedinte al Curţii Constituţionale a României, domnul Mircea DUȚU, directorul Institutului de Cercetări Juridice “Academician Andrei Rădulescu” al Academiei Române, doamna Elena-Simina TĂNĂSESCU, profesor și consilier prezidențial din cadrul Departamentului Reformă Instituțională şi Constituţională, domnul Ioan CHELARU, vicepreşedintele Senatului  și domnul Dragoș ILIESCU, președintele Consiliului Legislativ.